RADIOTELEVIZIJA SLOVENIJA

Svet RTV Slovenija

Ljubljana, Kolodvorska 2

Datum: 18. 9. 2023

**Z A P I S N I K**

6. izredne seje Sveta RTV Slovenija z dne 24. avgust 2023. Seja se je pričela ob 14.02 uri v sejni sobi 5A/52, V. nadstropje RTV centra, Kolodvorska 2, Ljubljana.

*PRISOTNI ČLANI SVETA:* Goran Forbici*,* Špela Stare, mag. Andreja Trtnik, Andrea Bartole, dr. Andraž Vehovar, Aleksander Hribar, Aleš Novak, Boštjan Ogris, Gaja Brecelj, Gregor Drnovšek, Igor Prassel, Ilinka Todorovski, dr. Klaudija Sedar, mag. Luka Zebec, Robert Pajek, dr. Tadej Troha ter preko MS Teams Robert Požonec.

*OSTALI PRISOTNI*: Zvezdan Martić (*predsednik uprave RTV SLO*) preko MS Teams, Simon Kardum (*član uprave RTV SLO*), Andrej Trček (*član uprave RTV SLO*), Franci Pavšer (*delavski direktor RTV SLO*) preko MS Teams, Mirko Štular (*v. d. direktorja RA SLO*), Uroš Urbanija (*v. d. direktorja TV SLO*), Rajko Gerič (*odgovorni urednik UPE Informativni program drugega programa TV SLO*), Saša Umek Knez, (*vodja službe za finančni kontroling*), Kaja Jakopič (*v. d. vodje Multimedijskega centra RTV Slovenija*) Andraž Pöschl (*odgovorni urednik UPE Kulturni in umetniški program*), Miha Šenica (vodja Pravne pisarne), Tom Zalaznik *(predsednik Sindikata delavcev radiodifuzije Slovenije)* inpredstavnika odvetniške družbe Čeferin in partnerji.

*OSTALI PRISOTNI PREKO* MS Teams: Ksenija Horvat, Anton Šturm, Gregor Peternel, Matej Žunkovič, David Runco, Andrej Trojer, Monika Bertok, Vanja Vardjan, Tomaž Karat, Peter Kosmač, Atilla Pisnjak, Ingrid Kovač Brus, Maja Marija Kojc, Marica Uršič Zupan, Nejc Jemec, Danijel Poslek, Robert Levstek, Mojca Petrič Buzan, Darko Pukl, Helena Milinković in Matej Praprotnik,

Seja je bila sklepčna. Vodil jo je predsednik sveta Goran Forbici.

Člani so s sklicem prejeli dnevni red, ki je bil soglasno sprejet *(17:17;-;-)[[1]](#footnote-1)*

**0 – 1** ***Svet RTV Slovenija sprejme naslednji dnevni red.***

1. Načrti in prioritete uprave RTV Slovenija za leto 2024
2. Predlog za razrešitev v. d. direktorja Televizije Slovenija

***Predsedujoči*** je pred prvo točko dnevnega reda pojasnil, da je uprava predlagala zaprtje seje za javnost, zaradi obravnave poslovnih skrivnosti, sklicujoč se na 28. člen Zakona o Radioteleviziji Slovenija. Ta pravi, da so seje javne, razen kadar gre za obravnavo poslovnih skrivnosti ali druge razloge, ki jih za zaprtje seje pred javnostjo določata Zakon in Statut. Po Poslovniku Sveta RTV S pa o tem odloči tudi svet z glasovanjem.

***G. Zalaznik*** je opozoril, da sindikat ni prejel vseh gradiv za sejo in prosil, da se to v prihodnje ne spregleda.

***Ga. Todorovski*** se je zdelo pomembno, da se javnost seznani, da Svet RTV Slovenija opravlja dolžnosti nekdanjega Nadzornega in Programskega sveta. Poudarila je, da ne gre za to, da bi svet zapiral nekaj pred javnostjo, da gre zgolj za to, da sedaj opravlja naloge, kot jih je nekoč Nadzorni svet za zaprtimi vrati.

Na podlagi glasovanja je bil s šestnajstimi glasovi za in enim vzdržanim (*g. Požonec*), *(17:16;-;1)* [[2]](#footnote-2)1 sprejet sklep:

**0 – 2** ***Seja se pri obravnavi 1. točke dnevnega reda zapre za javnost.***

***Ad 1***

Člani sveta so k točki dnevnega reda prejeli dopis predsednika Sveta RTV Slovenija z dne 22. 8. 2023 v zadevi Utemeljitev sklica 6. izredne seje Sveta RTV Slovenija s pojasnilom, da se je z izvolitvijo delavskega direktorja dne 16. 8. 2023 s polnim pooblastilom konstituirala nova štiričlanska Uprava RTV Slovenija. Točka dnevnega reda je tako namenjena temu, da uprava seznani svet z zatečenim stanjem, prioritetami, kratkoročnimi načrti in aktivnostmi.

***Predsedujoči*** je pojasnil, da zaprto za javnost pomeni, da ne bo potekal prenos seje ter da so na seji lahko prisotni samo člani sveta in tisti, ki so bili na sejo vabljeni, javnost pa je izključena. Na predlog člana je za čas vzpostavitve pogojev za nadaljevanje seje, sejo ob 14.10 prekinil. Nadaljevala se je ob 14.17, ko je najprej pozdravil predsednika Uprave RTV Slovenija, g. Zvezdana Martića. Izrazil je veselje, da je prvi izvršni človek, prvič prisoten na seji sveta in predsednika uprave prosil, da predstavi stanje na RTV Slovenija in načrte uprave za prihodnje mesece.

***Predsednik uprave, g. Zvezdan Martić*** se je najprej opravičil, ker na seji izjemoma ni prisoten fizično in v nadaljevanju pozdravil svetnike in svetnice ter vse prisotne. Kot je poudaril, je pred načrti za prihodnost najprej treba vedeti, v kakšnem stanju je zavod, saj podatki, s katerimi so razpolagali prej, niso takšni, kot jih je uprava našla in da stanje ni tako rožnato, kot je bilo sprva predstavljeno. Navzoče je seznanil s potekom prvega dne prevzema funkcije v. d. generalnega direktorja in stanjem, ki ga je uprava nasledila od prejšnjega vodstva RTV Slovenija. Zahvalil se je sodelavkam in sodelavcem za vrhunsko opravljeno delo in odziv hiše ob poplavah, ki so zajele Slovenijo ravno na dan, ko je prevzel funkcijo. Glede finančnega stanja zavoda je besedo predal ***ga. Saši Umek Knez,*** ki je v uvodu pojasnila, da je v funkciji vodje službe za finančni kontroling in v funkciji v. d. področja za finančne zadeve in računovodstvo. Predstavila je podatke zaključnega obdobja januar-julij 2023, realizacijo prihodkov, odhodkov in končni rezultat. Ta je negativen v višini 5,1 mio EUR, a je od načrta obdobja vseeno boljši za 253.000 €. Brez že realizirane prodaje delnic bi bil končni rezultat negativen v višini 7,9 mio €. Na dan 31. 7. 2023 je imel zavod na svojih računih 2,7 mio €. V juliju letošnjega leta je imel likvidnostno posojilo na vpoklic pri Upravljavcu sredstev sistema enotnega Zakladniškega računa države v višini 1,3 mio €. Po nakazilu trajnikov iz naslova RTV prispevka je bil dolg v celoti vrnjen. Po oceni naj bi bil zavod do konca leta zadolžen v višini 3 mio €. Glavni razlog za negativno stanje je bil dvig plač v mesecu oktobru 2022 in aprilu 2023, kar je predstavljalo dodatnih 2,2 mio €. Kot je pojasnila, je čez leto tudi veliko različnih izrednih obračunov, kot na primer različnih popravkov in uskladitev po sklepih sodišč, sodne poravnave itd. Ta znesek je v višini 166.000 €, a bo do konca leta verjetno višji.

Predsednik uprave, ***g. Martić*** se je zahvalil, kot se je izrazil, podanemu pesimističnemu izkazu, ki bo po njegovem mnenju še bistveno slabši. V nadaljevanju je pojasnil, da je Uprava RTV sprejela Poslovnik o delu Uprave RTV Slovenija, s katerim si je razdelila področja dela. Kot je poudaril, bo kljub delitvi področij, odločanje uprave skupno. Kar pa se tiče elektronskega sistema in podpisovanj pa bo to urejeno po hierarhiji.

***G. Andrej Trček*** je pojasnil, da je bila priprava poslovnika potrebna, saj so se tako določila postopkovna pravila in razdelila področja med člani uprave. Vsak član bo vodil področje samostojno in tudi odgovarjal za vse odločitve na tem področju. Z razdelitvijo področij bo predsednik uprave prevzel področje splošnih zadev, finančno področje, tehniko in investicije, korporativno komuniciranje, trženje skladno s poslovanjem in notranjo revizijo. Član uprave g. Simon Kardum bo prevzel področje medijske zakonodaje in sistemizacije delovnih mest. Delavskemu direktorju Franciju Pavšerju bo dodeljeno področje kadrov ter varnost in zdravje pri delu. Kot je pojasnil, bo sam prevzel pravne zadeve in informacijsko tehnologijo.

Svoje področje je predstavil ***g. Simon Kardum,*** ki jepovedal, da dogovor po delovnih področjih ni toliko vezan na vsebino. Kot je poudaril, ima na kadrovskem področju precejšnja pričakovanja, predvsem pri iskanju novih vodilnih delavcev in delavk. Pri javnem medijskem in kulturnem servisu pogreša avtorski pečat, avtorske oddaje, zato so njegova pričakovanja, da RTV S v celoti postane kreativna hiša. Pomemben se mu zdi tudi nov Zakon o Radioteleviziji Slovenija in ostala zakonodaja, ki se tiče delovanja javnega servisa in izrazil upanje, da se bo s političnimi in uradniškimi odločevalci dalo pogovarjati. Posebna zgodba, kot se je izrazil, pa je sistemizacija delovnih mest, za katero se je zavezal in se je bo resno lotil, takoj, ko bodo zbrani vsi podatki in ko bo uprava ugotovila dejansko stanje.

***G. Franci Pavšer,*** prvi delavski direktor se je preko povezave MS Team javil iz Japonske in povedal, da se bo kot prvi na tem področju moral z vsemi nekoliko uteči, najti pravo mesto in s tem vlogo. Kot enakopraven član uprave bo sodeloval pri vseh odločitvah in kot se je izrazil, je v svoji vlogi med dvema ognjema. Pojasnil je, da je na svetovnem prvenstvu v košarki, da gre za projekt, ki je bil dogovorjen že pred razpisom za mesto delavskega direktorja, zato so sprejeli odločitev, da se v izogib programski in finančni škodi projekt izpelje. Kot je pojasnil, ves čas sodeluje z upravo na daljavo, ima elektronski podpis, ki mu omogoča operativnost. V nadaljevanju je predstavil svoje delovanje v vodstvu novinarskega sindikata, Svetu delavcev, kjer je bil podpredsednik in svoje delovanje v Nadzornem svetu v zadnjem mandatu. Poudaril je, da je bilo že ob sprejetju finančnega načrta jasno, da se bo dogajalo, kar se in da sta skupaj s predstavnikom zaposlenih v nadzornem svetu opozarjala na to in bila preslišana. Izpostavil je tudi področje sistemizacije, čeprav to ni njegovo področje, bo ob svoji vlogi razvoja kadrov, varnost in zdravja pri delu ter sodelovanja s socialnimi partnerji, vpet tudi v to. Menil je, da je to področje treba urediti, da bo delo vseh bolj pregledno kot tudi področje strategije razvoja za naslednja leta.

Predsednik uprave, ***g. Marić*** je pojasnil, da se je g. Pavšer v celoti odrekel honorarju za svoje delo na Japonskem, ter da njegova pot ne bo dodatno obremenjevala RTV-ja. Dodal je, da je uprava njene tri zaveze oziroma obljube, ki jih je dala ob svoji predstavitvi že uresničila. Preklicani so bili opomini pred odpovedjo, objavljeni vsi razpisi za direktorje in določen je termin za sestanek s sindikatom za nadaljevanje oz. zaključevanje sindikalne stavke. Kot je povedal, več ukrepov ne more pojasniti, da pa ne bo lahko, saj bodo nekateri ukrepi, ki jih bodo morali sprejeti nepopularni ali nepriljubljeni, vendar upa, da bodo sprejeti in razumljeni.

***Predsedujoči*** je pojasnil, da je po zakonu uprava kolegijski organ in da so na seje vabljeni vsi člani uprave. Vprašanja, ki se naslavljajo nanje, pa so lahko specificirana za posameznega člana. Ne glede na to, da so področja razdeljena, so vsi člani enaki in imajo pravico kadarkoli tudi govoriti.

V razpravi, ki je sledila, so člani sveta izrazili skrb in presenečenje nad slišanim, prevladalo je mnenje, da je potrebna revizija finančnega in kadrovskega stanja, saj bi se le na ta način lahko naredil presek stanja in bi se lahko začelo iz t. i. ničle. Izpostavili sta se tudi vprašanji odgovornosti prejšnjega vodstva ter v kateri fazi je javni razpis za Merjenje gledanosti, poslušanosti in branosti na RTV Slovenija. Uprava na to ni imela odgovora, zato je predsednik uprave g. Martić predlagal **zapisniški dogovor**, s katerim se upravi naloži, da odgovor pripravi do prihodnje seje.

Na podlagi razprave je bil soglasno *(17:17;-;-)*[[3]](#footnote-3)1 sprejet sklep:

**1 – 1 *Svet RTV Slovenija upravi nalaga, da do 25. 9. 2023 pripravi poročilo o finančnem in kadrovskem stanju ter načrt prioritetnih ukrepov do konca leta 2023.***

Prva točka dnevnega reda se je končala ob 16.55. Svet je z drugo točko dnevnega reda nadaljeval ob 17.11.

***Ad 2***

Člani sveta so k točki dnevnega reda prejeli dopis predsednika Sveta RTV Slovenija z dne 22. 8. 2023 v zadevi *Utemeljitev sklica 6. izredne seje Sveta RTV Slovenija* s pojasnilom, da je vodstvo Svetu RTV Slovenija dne 16. 8. 2023 v skladu s 16. členom Zakona o Radioteleviziji Slovenija posredovalo predlog za soglasje k razrešitvi vršilca dolžnosti direktorja Televizije Slovenija, mag. Uroša Urbanije, pred iztekom mandata. Vodstvo je zaprosilo, da Svet o soglasju odloči v petnajstih dneh.

Člani sveta so v gradivu prejeli:

* dokument št. 01-38/2023 z dne 16. 8. 2023, v. d. generalnega direktorja Zvezdana Martića v zadevi *Predlog za soglasje Sveta RTV Slovenija k razrešitvi vršilca dolžnosti Televizije Slovenija* s prilogami:
	+ - Priloga 1: Pooblastilo g. Uroša Urbaniji št. 01-760/2022 z dne 28. 12. 2022
		- Priloga 2: Pooblastilo ga. Ireni Bočko z dne 23. 3. 2023
		- Priloga 3: Seznam dokumentov, ki jih je na podlagi pooblastila g. Uroša Urbanije od dne 23. 3. 2023 do dne 3. 8. 2023 elektronsko potrdila ga. Irena Bočko
* dokument št 01-39/2023 z dne 16. 8. 2023 v zadevi *Predlog za soglasje k razrešitvi vršilca dolžnosti direktorja Televizije Uroša Urbanije* s prilogo:
	+ - Priloga 1: Dokument št. 01-38/2023 z dne 16. 8. 2023, predlog za soglasje Sveta RTV Slovenija k razrešitvi vršilca dolžnosti direktorja Televizije Slovenija
* dokument št. 01-130/2023 z dne 24. 8. 2023 Uprave javnega zavod RTV Slovenija v zadevi *Odziv uprave na pisno izjavo g. Uroša Urbanija glede razlogov za razrešitev z mesta v. d. direktorja Televizije Slovenija*
* izjava o razlogih iz seznanitve mag. Uroša Urbanija z dne 18. 8. 2023

***Predsedujoči*** je pojasnil, da je v. d. generalnega direktorja RTV Slovenija v skladu s 16. členom Zakona o Radioteleviziji Slovenija dne 16. 8. 2023 Svetu RTV Slovenija posredoval predlog za soglasje k razrešitvi v. d. direktorja TV Slovenija, mag. Uroša Urbanije pred iztekom mandata. Člani sveta so bili seznanjeni z zapisniki sej uprave in zapisnikoma prejeta danes (25. 8. 2023), v katerem je uprava sprejela sklep o razrešitvi mag. Uroša Urbanijo s položaja v. d. direktorja TV z dnem 24. 8. 2023. Članom je bil posredovan tudi odziv uprave na pisno izjavo g. Uroša Urbanije glede razlogov za razrešitev z mesta v. d. direktorja TV S in odziv na zagovor, ki ga je podal g. Urbanija. ***Predsedujoči*** je dodatno pojasnil, da Svet RTV S poda soglasje k razrešitvi, ne razrešuje. Predlagal je, da razprava teče o razlogih, ki so v samem predlogu.

***G. Uroš Urbanija*** je pojasnil, da pravice do zagovora ni imel. To je zapisal tudi v pisnem pojasnilu. Pričakoval je, da bo sklican zagovor, tako kot je to običajno in skladno s tem prejel vabilo, kje in kdaj se lahko zagovarja. V pozivu je bilo zapisano, da ima pravico do zagovora, ki pa mu ni bila dana. Želel je pravico do zagovora, saj kot je menil, v nasprotnem primeru ni smiselno, da je na seji prisoten.

***Predsedujoči*** je pojasnil, da je bila g. Urošu Urbaniji dana možnost do zagovora oziroma možnost zjasnitve, ter da Svet RTV S ni tisti, ki bi ga razrešil, saj daje samo soglasje k izvršenemu aktu uprave.

***Odvetnik Jožef Klavdij*** ***Novak*** iz Odvetniške družbe Čeferin, Pogačnik, Novak, Koščak in partnerji je dodatno pojasnil procesne vidike zadeve. Ocenil je, da je uprava procesne pravice spoštovala. Seznanila je zaposlenega z razlogi za razrešitev in z razlogi za podajo izredne odpovedi ter mu dala tridnevni rok, da se lahko izjavi o razlogih, prilaga dejstva in dokaze v svojo korist. Zaposleni je to pravico izkoristil in uprava je sprejela sklep, da se ga razreši. Na podlagi 16. člena Zakona o Radioteleviziji Slovenija, Svet zavoda RTV S med drugim daje soglasje k imenovanju in razrešitvi direktorja Radia, Televizije in Digitalnih vsebin. Kar pomeni, da če je uprava sprejela odločitev, da se nekoga od navedenih razreši, daje svet naknadno soglasje k imenovanju ali razrešitvi, ali pa ga ne da. V. d. generalnega direktorja JZ RTV Slovenija je 16. 8. 2023 izdal seznanitev z razlogi za razrešitev in poziv na zagovor oz. podajo pisne izjave. S tem se je začel postopek razrešitve in hkrati postopek za podajo izredne odpovedi pogodbe o zaposlitvi v. d. direktorja TV g. Uroša Urbanije. Zakonodaja pravi, da ima zaposleni na katerem koli delovnem mestu pravico do podaje zagovora. Gre za pravico, ki jo delavec lahko izkoristi, bodisi je ne izkoristi. Delavec nima obveznosti, da poda zagovor. Ocenil je, da je v. d. direktorja TV S g. Urbanija možnost zagovora imel, vse njegove procesne pravice so bile spoštovane in jih je tudi izkoristil in ni nobene potrebe po dodatnem zagovoru. Poudaril je, da namen seje ni narok za dodatni zagovor, ker je uprava odločitev že sprejela, svet pa iz svojega vidika presoja, ali soglasje da ali ga ne da.

***Predsednik uprave, g. Martić*** je pojasnil, da je bila njegova prva naloga na funkciji v. d. generalnega direktorja, podelitev pooblastil. Kajti z razrešitvijo prejšnjega v. d. generalnega direktorja, pooblastila vodilnim delavcem niso več veljala. Najprej se je seznanil s stanjem pooblastil in pri tem opazil nekaj, kar se mu je zdelo hujša kršitev. Na podlagi pridobljenega pravnega mnenja so stekli vsi postopki. Za dodatno pojasnilo je prosil ***g. Trčka***, ki je pojasnil, da je v. d. generalnega direktorja ugotovil, da je nekdanji v. d. generalni direktor Andrej Grah Whatmough podelili g. Urošu Urbaniji pooblastilo za podpisovanje finančnih dokumentov v višini 25.000 €.

Poleg tega ga je pooblastil tudi za prenos teh pooblastil na drugega delavca, ki ima z RTV S sklenjeno pogodbo o zaposlitvi za vsaj drugo raven vodenja in za samostojno sklepanje pogodb do višine 5.000 €. Ugotovilo se je, da je g. Uroš Urbanija prenesel pooblastilo za podpisovanje računov, dobavnic, zahtevnic in drugih finančnih dokumentov, ki so bili predhodno odobreni, potrjeni s strani odgovornih urednikov, producentov in vodij področnih enot TV S na osebo, ki je v času podelitve pooblastil sodelovala na podlagi pogodbe o opravljanju občasnega dela. S tem je g. Urbanija kršil pooblastilo, ki mu je bilo dano s strani v. d. generalnega direktorja Andreja Graha Whatmougha. To je bil poglavitni razlog za razrešitev oz. za predlog, da je v. d. gen. direktorja g. Zvezdan Martić podal Svetu RTV S predlog za razrešitev g. Uroša Urbanije.

***G. Zalaznik*** je izpostavil vidik pravnega in finančnega tveganja za zavod ob tako naglem sprejemanju odločitev in tudi to, da je ob tem treba imeti v mislih, da zakon predsedniku in članom uprave nalaga materialno in kazensko odgovornost. Opozoril je, da je organ upravljanja v preteklosti že sprejel naglo odločitev, kar je zavod, zaradi procesnih napak stalo približno 80.000 €. Glede vprašanja pooblastil pa je opozoril na to, da je treba vedeti, kateri osebi je podano pooblastilo znotraj kompetenčnega reda, ne glede na obliko pogodbe, ki je z osebo sklenjena. Dodal je še, da sindikati o predlogu razrešitve niso bili obveščeni.

***Predsedujoči*** je opozoril, da gre za razrešitev nekoga iz mandata, funkcije in ne za odpoved delovnega razmerja ter da Svet RTV S daje soglasje k razrešitvi.

***Odvetnik Jožef Klavdij*** ***Novak*** je predsedujočemu pojasnil, da iz očitka izhaja, da gre za seznanitev z razlogi za razrešitev in lahko tudi za postopek izredne odpovedi pogodbe o zaposlitvi. Oboje je urejeno postopkovno, tako da ima delavec pravico do zagovora. Kakšen je ta zagovor, ali pisni ali ustni, ki je zapisan tudi v pogodbi o zaposlitvi, ki jo ima g. Urbanija sklenjeno, pa ni nikjer navedeno. Pojasnil je tudi, da ZDR-1 v 172. členu in naslednjih ureja disciplinsko odgovornost. V primeru, da gre za lažje kršitve, lahko delodajalec izreče opomin, denarno kazen in podobno. V primeru hujših kršitev, naklepne ali kršitve delovnih obveznosti iz malomarnosti, pa lahko delodajalec uvede postopek z izredno odpovedjo pogodbe oziroma na funkcijah, kot je imenovana oseba, postopek razrešitve.

***G. Kardum*** je pojasnil, da je svoj podpis k razrešitvi dal, ker so bila pooblastila dana v neskladju s predpisi. Glede kazenske in odškodninske odgovornosti predsednika in uprave RTV S pa je pojasnil, da so vsi direktorji javnih zavodov v Sloveniji nosili odgovornost, da je bil samo JZ RTV S izjema ter da pozdravlja, da je novi zakonodajalec to odpravil.

[[4]](#footnote-4)

[[5]](#footnote-5)

Na podlagi predloženega, pojasnil in razprave je bilo soglasno (15:15;-;-*)1* sprejeto:

**2 - 1 *Svet RTV Slovenija soglaša z razrešitvijo v. d. direktorja Televizije Slovenija Uroša Urbanije.***

***Predsedujoči*** je pojasnil, da je uprava že sprejela sklep o imenovanju novega v. d. direktorja TV Slovenija. Sklep so člani prejeli skupaj z zapisnikom in dokumentacijo. Besedo je predal odgovornemu uredniku kulturno-umetniškega programa, ***g. Andražu Pöschlu,*** ki se je na kratko predstavil.Kot je povedal, je bil s strani uprave, v dneh pred razrešitvijo v. d. direktorja TV S naprošen, če prevzame delo v. d. direktorja. Poudaril je, da je »*v teh časih treba sprejeti odgovornost in peljati to barko celotne flote RTV S naprej do novega koraka«*, za kar je izrazil upanje, da se bo zgodilo v naslednjih tednih. Mesto v. d. direktorja bo prevzel do konca trajanja aktualnega razpisa. Kot je poudaril, bo plovba rahlo težka, da pa se veseli izzivov in verjame, da jih bo skupaj z upravo usklajeval in da bo z veseljem sodeloval s strokovnimi, predanimi in profesionalnim kolegi v skladu s pristojnostmi, ki so mu dane kot v. d. Upravi in svetu je zaželel veliko sreče pri izbiri novega direktorja.

 Na podlagi predloženega in pojasnil je bilo soglasno (15:15;-;-*)1* sprejeto:

**2 – 2 *Svet RTV Slovenija soglaša z imenovanjem Andraža Pöschla za v. d. direktorja Televizije Slovenija.***

Predsednik uprave, ***g. Martić*** se je na koncu seje zahvalil g. Andražu Pöschlu, ker je sprejel, kot se je izrazil, nehvaležen izziv, da bo pomagal v tem prehodnem obdobju. Zahvalil se je tudi vsem svetnicam in svetnikom za obe glasovanji.

---

*Podatki o glasovanju:*



*Svetniki, ki so na seji sodelovali preko MS Teamsov, so se na poziv predsednika sveta o svojem glasu izrekli ustno.*

Sestavni del zapisnika je tonski zapis seje.

Seja se je končala ob 18.15 uri.

Zapisala: Predsednik Sveta RTV Slovenija

Bernarda Černe, l. r. Goran Forbici, l. r.

1. *Glasovanje – (prisotni: za; proti; vzdržani)* [↑](#footnote-ref-1)
2. [↑](#footnote-ref-2)
3. 1 *Glasovanje – (prisotni: za; proti; vzdržani)* [↑](#footnote-ref-3)
4. *Sejo je ob 16.40 zapustila dr. Klaudija Sedar* [↑](#footnote-ref-4)
5. *G. Robert Požonec v času glasovanja ni bil prisoten na MS Teams*  [↑](#footnote-ref-5)